Årsberetning for Ellingstadåsen Vel 2022-2023

Arbeidsbelastningen på styret har vært litt høyere enn normalt siste år – i hovedsak pga arbeidet med stien og stranda, samt arbeidet med oppfølging av reguleringsplanen opp mot kommunen..

Styret har avholdt 5 styremøter mellom juli 2022 og mai 2023 (de fleste fysisk, men også digitalt).

I tillegg har representanter fra styret hatt møter med hhv Erik Aadland (H) og Jørgen Lorentzen (AP) om status for reguleringsplanen og båndleggingen av området.

Styreleder deltok også på ledermøtet i fellesvelet (Nesodden Velforbund – NVF). Der deltok også en politiker (Eyvind Hoff-Elimari – MDG) og kommunaldirektøren (Wenche Folberg).

Styreleder ble intervjuet av Amta på høsten 2022, noe som resulterte i 2 artikler som i hovedsak omhandlet rekkefølgebestemmelsene og båndleggingen av områdene (Ellingstadåsen og Svestad).

Styret har bestått av følgende.

* Styreleder. Harald Håvoll
* Veiansvarlig: Elise Klouman
* Kasserer: Harald Håvoll
* Sekretær: Lene Gravlie
* Styremedlem: Kristian Heilo
* 1. Vara: Ann Kristin Selbekk
* 2. Vara:
* Valgkomite: Kristin Bugge Heilo (Siri Hagen var også valgt inn i valgkomiteen i fjor, men hun gikk dessverre bort før komiteen startet sitt arbeid).
* Revisor: Maria Aavitsland

# ARBEIDSOPPGAVER 2022-2023

1. **Oppfølging Reguleringsplan**

Styret leverte høringssvar til arealplanen for Nesodden kommune som ble rullert høsten 2022. Ett av fire hovedtema var konvertering av hytter til helårsboliger. I Ellingstadåsens reguleringsplan fra 2019 var dette også et tema. Styret var kritisk til at vedtatte reguleringsplaner som åpner for hyttekonvertering ikke var omtalt i planen. Planforslagets oppsummering var også så generelt at det var vanskelig å tolke. Inntrykket er at områdeplaner vedtatt av kommunestyret kan tilsidesettes etter administrativt skjønn.

Etter den labre interessen fra kommunen på våre henvendelser, f.eks. ønsket ikke ordføreren å møte styret, og gjennomgående negative svar (når administrasjonen først svarte), førte til at styret ønsket å ta våre synspunkter opp med aktuelle politikere i forbindelse med at Arealplanen ble vedtatt i des. 22. Før jul fikk vi derfor arrangert møter med hhv Erik Aadland (H) og Jørgen Lorentzen (AP).

Aadland er, i motsetning til de fleste andre nåværende politikere og byråkrater, godt kjent med området vårt og planen. Hans engasjement som leder av Plan- og teknikkutvalget under utarbeidelse av områdeplanen sørget bla for at Utsikten og nedre del av Solveien ble inkludert i vann- og avløpsplanen. Lorentzen er også blant de som har involvert seg mer enn de fleste andre politikere i problemene som vi og Svestad sliter med (båndleggingen).

Møtene med de to politikerne var informative, om enn stort sett negative, for oss. Når det gjelder gjennomføring av planen er de begge på det samme sporet som administrasjonen: den eneste muligheten for at rekkefølgebestemmelsene skal bli oppfylt (altså at det anlegges ny adkomstvei og at det legges vann- og avløpsnett i traseen), er at vi eiendomsbesittere her oppe forestår dette selv. Argumentet deres er at vi sannsynligvis vil få igjen det dobbelte av innsatsen gjennom den forventede økte verdien av eiendommen. Problemet med denne argumentasjonen er at den gevinsten realiseres kun når eiendommen selges, og det er det jo ikke så sikkert at mange vil. I mellomtiden må det altså tas opp lån for å være med på spleiselaget.

.

1. **Vann og avløp**

Svestad vel tok initiativ til et møte med grende-velene her på syd-vestsiden av halvøya for å diskutere mulige løsninger for vann og avløp (Ellingstadåsen, Dalbo, Nordstrand og Svestad). Styreleder deltok på dette møtet i april. Erkjennelsen er at kommunen ikke vil anlegge vann og avløp for disse grendene, men at vi må forestå dette selv hvis det skal gjennomføres i dette tiåret. En mulighet er å etablere ett felles VA-lag for alle aktuelle grendene.

1. **Stien og stranda**

Etter det omfattende arbeidet gjort i fjor vår og sommer gjennom dugnad og av Br. Woll (rekkverk), så gjenstår fortsatt noe arbeid. Det ble avdekket behov for 2 nye strekk med rekkverk samt et ønske om å få doble løp på de mest kritiske partiene. Traseen fra Utsikten skal få trappetrinn og en badetrapp skal på plass. Noe murarbeid må også gjøres da stien har sklidd litt ut 2 steder. Vi innhentet et tilbud fra Br. Woll på mur og rekkverk og tilbud på badetrapp fra Skjærgårdsbrygger. Til slutt har vi anslått et utlegg til materialer. Dette utgjorde grunnlaget for nok en søknad til Sparebankstiftelsen, som til vår store glede ble godkjent i november. Tildelt sum er på kr.165 000.

Arbeidet til Woll vil bli gjennomført i vår og resten gjøres på dugnad.

1. **Veltomta og velhuset**

Det ble gjort noe arbeid på veltomta og velhuset i fjor vår, bla hogd en del trær og lagt på subbus inn mot eiendommen Åsenveien 3, og gjort denne delen av veltomta slett og mer anvendelig enn før. Også to flyttbare fotballmål kom på plass. Styret har jobbet med planideer for hvordan man kan gjøre tomta hyggeligere for alle. Det ble gjennomført et åpent idèmøte da 2 beboere utover styret deltok.

Et forslag til utforming vil bli presentert på årsmøtet.

1. **Veiene**Styret sendte i februar inn en epost til Statens Vegvesen angående det trafikkfarlige krysset Åsenveien/Fv 157. I eposten var det vedlagt kart, bilder og video som illustrerer det trafikkfarlige i situasjonen. Vi ba om følgende tiltak.
2. Få på plass et fotgjengerfelt fra bussholdeplass sørgående/postkassestativ over til gang- og sykkel-vei på andre siden
3. Flytte overgangen fra 60-sone til 50-sone lenger nordover, f eks til toppen av bakken (ca 100m lenger nord enn i dag)
4. Sette opp ert varselskilt om farlig veikryss på stolpe som allerede står oppført (uten skilt pr i dag).
5. Instruere brøytemannskaper om at snø ikke må skyfles opp på nord-siden av krysset Åsenveien/Fv 157

Vi fikk svar fra S.V. at saken var oversendt til Fylket siden de eier veien (Fv 157). Noen dager senere fikk vi svar fra Viken fylke om at de hadde mottatt vår sak, men at den vil bli overlatt til Akershus fylke når det igjen blir opprettet.

Det ble kjøpt inn nye spader, bøtter og fylt strøsand i kassene. Spadene i de to nederste kassene er blitt lenket fast siden de har en tendens til å forsvinne hvert år. Det er i tillegg kjøpt inn to nye, mindre, kasser, som er plassert i svingen før siste bakke i Åsenveien og i nedre Solveien.

Det har oppstått et årlig problem med overvann som så fryser i nedre Solveien. Etter befaring fra Arnfinn ble Nesodden Torghandel engasjert til å utbedre dette. Arbeidet ble gjennomført på høsten 2022 og regningen delt mellom veilaget og en av beboerne (dette fordi problemene delvis skyldes manglende drenering ved innkjørsel til en eiendom).

Etter innspill fra en av beboerne har styret kontaktet MESTA med forespørsel om pris på autovern/rekkverk langs nederste bakke i Åsenveien der det er en bratt skrent ned mot fylkesveien. I svaret fra MESTA skriver de at veien sannsynligvis er for smal og bratt for deres anleggsmaskiner.

1. **Samarbeid med andre vel**

Styreleder har deltatt på ledermøtet til Nesodden Velforbund (NVF), samt på årsmøtet. I forbindelse med ledermøtet og etter sakene i Amta om båndleggingen av områdene, spilte Svestad, Dalbo og vi inn en sak til agendaen. Etter råd fra Lorentzen burde vi, sammen med andre aktuelle vel, sende inn et innspill til formannskapet der vi ber om at mindre tiltak på egen eiendom, som ikke kommer i konflikt med en eksisterende eller fremtidig plan, må det kunne gis tillatelse/dispensasjon for. Vi tok opp på ledermøtet at vi ønsker at fellesvelet støtter oss i denne saken og at vi vil sende innspillet frem via NVF. Dette fikk vi støtte for. Et felles skriv fra de tre velene blir fremsendt til formannskapet via NVF i løpet av mai.

1. **Styrets arbeidsoppgaver videre i 2022 og 2023**
	1. **Fortsette å følge opp reguleringsplanen overfor kommunen**
	2. **Fortsette å jobbe med de andre velene om en mulig privat VA-løsning**
	3. **Vurdere behov for oppussing/oppgradering/flytting av Velhuset – og gjennomføre dette**
	4. **Fortsatt jobbe med utvikling av veltomta som et aktivitetsområde for alle**
	5. **Fortsatt jobbe med vedlikehold, evt oppgradering, av veiene**
	6. **Fortsette med nødvendig vedlikehold/utbedring av stien og stranda**